《加免获嘉等县今年秋收稍歉者租诗以示地方吏》
清代·弘历

我过直𨽻时，蠲租别次第。丰收普免三，歉收更加二。

前临丰乐镇，凭舆觇稔岁。是用生欢颜，免三均示惠。

迩日遵河北，观民每驻辔。沙田馀稚苗，场圃鲜硕穗。

问知秋雨稀，谷价因以贵。休助有古训，加蠲亦近例。

亟颁十行诏，更敕一方吏。惠民不吝恩，施恩善推类。